和王子元中秋會飲
作者：余靖
朝代：宋

paragraphs: 混元鼓橐四氣平，西商之氣爽且輕。
望舒按轡出東海，孤輪斲冰碾太清。
碧落坦夷輪不停，銀河浩蕩波無聲。
千家萬家調管絃，唯恐遊氛翳至明。
秋深夜永景澄霽，老兔不死穴青冥。
世間榮謝易反掌，得意難與良辰并。
我謫閑官歸故里，君承新渥來江城。
相逢並座敘離闊，把酒共見圓蟾生。
嫦娥耐閒不肯嫁，破鑑再合光熒熒。
白露乍零羣動息，浮雲一開萬目傾。
但知吟處罇前樂，勿問區區時世情。
高人洗耳讓天下，下士紾臂爭杯羹。
賢愚相遠九牛毛，寵辱去就何足驚。
醉鄉無關好遊處，勞生萬慮徒營營。